पद्मावत के विरोध में मध्य प्रदेश की राजधानी भोपाल में करणी सेना, राजपूत समाज सहित हिंदूवादी संगठनों के कार्यकर्ता सडक़ों पर उतर आए और उन्होंने जिलाधिकारी कार्यालय में डेरा डाल दिया। प्रदर्शन में महिलाएं भी शामिल हैं। प्रदर्शनकारियों का कहना है कि वे किसी भी कीमत पर इस फिल्म को सिनेमाघरों में नहीं चलने देंगे। इसी तरह ग्वालियर और मुरैना में भी पद्मावत के खिलाफ प्रदर्शन जारी है। कई स्थानों पर लोग सडक़ों पर उतर आए और उन्होंने सडक़ पर टायर जलाकर यातायात बाधित करने की कोशिश की। इसी तरह इंदौर में प्रदर्शनकारियों ने कई स्थानों पर टायर जलाकर अपना विरोध जताया। उज्जैन में प्रदर्शनकारियों ने आगर रोड पर जाम लगाकर फिल्म का विरोध किया। स्थिति तनावपूर्ण रही। पुलिस को हल्का बल प्रयोग भी करना पड़ा।